## Odluka o gradskim porezima Grada Dugog Sela

### NN 24/2010 (22.2.2010.), Odluka o gradskim porezima Grada Dugog Sela

GRAD DUGO SELO

592

Na temelju članka 35. stavak 1. točka 2. Zakona o lokalnoj i područnoj (regionalnoj samoupravi (»Narodne novine« br. 33/01., 60/01 – vjerodostojno tumačenje, 129/05., 109/07., 125/08. i 36/09.), članka 30. i 30a Zakona o financiranju jedinica lokalne i područne (regionalne) samouprave (»Narodne novine« br. 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07. i 73/08.), te članka 43. i članka 44. stavak 1. podstavak 18. Statuta Grada Dugog Sela (Službeni glasnik Grada Dugog Sela, broj 9/09.), Gradsko vijeće Grada Dugog Sela, na 8. sjednici, održanoj 10. veljače 2010. godine, donijelo je

ODLUKU

O GRADSKIM POREZIMA GRADA DUGOG SELA

I. OPĆA ODREDBA

Članak 1.

Ovom Odlukom se utvrđuje vrsta, stope, visina te način obračuna i plaćanja gradskih poreza i prireza na dohodak što su vlastiti izvori prihoda Grada Dugog Sela.

II. VRSTE POREZA

Članak 2.

Gradu Dugom Selu pripadaju sljedeći gradski porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv,

5. porez na korištenje javnih površina.

Prirez porezu na dohodak

Članak 3.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava i porez na dohodak od kapitala.

Članak 4.

Vrste poreza na dohodak, obračun, način i rokovi plaćanja poreza na dohodak i oslobađanja plaćanja poreza na dohodak, propisani su Zakonom o porezu na dohodak i primjenjuju se pri utvrđivanju prireza porezu na dohodak.

Članak 5.

Obveznik prireza porezu na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema Zakonu o porezu na dohodak.

Osnovica prireza porezu na dohodak je porez na dohodak.

Članak 6.

Prirez porezu na dohodak plaća se po stopi od 9%.

Članak 7.

Podaci o obračunatom i uplaćenom prirezu poreza na dohodak na plaće, mirovine i druge dohotke od nesamostalnog rada unose se u karticu poreza na dohodak od nesamostalnog rada.

Članak 8.

Prirez porezu na dohodak od nesamostalnog rada uplaćuje se u korist Proračuna Grada Dugog Sela.

Članak 9.

Prirez porezu na dohodak utvrđuje se prema prebivalištu obveznika u slučajevima kada se rješenje donosi.

Porez na potrošnju

Članak 10.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalna vina, piva i bezalkoholnih pića, u ugostiteljskim objektima, po stopi od 3% na osnovicu poreza.

Članak 11.

Osnovicu poreza na potrošnju iz članka 10. ove Odluke čini prodajna cijena pića koja se proda u ugostiteljskim objektima bez poreza na dodanu vrijednost.

Članak 12.

Porez na potrošnju alkoholnih i bezalkoholnih pića i piva obveznik poreza obračunava i plaća do 15. u mjesecu za prethodni mjesec, na način propisan Zakonom o porezu na dodanu vrijednost.

Obračunati porez iskazuje se u evidencijama propisanim za obračun poreza na dodanu vrijednost.

Ako obveznik poreza dospjeli porez ne plati u propisanom roku, porez se prisilno naplaćuje sukladno odredbama Općeg poreznog zakona.

Porez na kuće za odmor

Članak 13.

Porez na kuće za odmor plaća se 12,00 kn/m² korisne površine kuće za odmor.

Porez na kuće za odmor plaćaju pravne i fizičke osobe koji su vlasnici kuća za odmor, a koje se nalaze na području Grada Dugog Sela.

Članak 14.

Kućom za odmor smatra se svaka zgrada ili dio zgrade ili stana koji se koriste povremeno ili sezonski.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 15.

Obveznici poreza na kuće za odmor dužni su nadležnom poreznom tijelu dostaviti podatke o kućama za odmor koje se odnose namjesto gdje se nalaze ti objektu, te korisnu površinu istih do 31. ožujka tekuće godine, za koju se utvrđuje porez.

Nakon razreza poreza obveznici su dužni isti platiti u roku od 15 dana, a ukoliko ga ne uplate, porez se prisilno naplaćuje, sukladno odredbama Općeg poreznog zakona.

Porez na tvrtku odnosno naziv

Članak 16.

Porez na tvrtku, odnosno naziv, plaćaju godišnje, pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti u sljedećim iznosima:

Pravne osobe

1. Pravne osobe s područja poljoprivrede, lova, šumarstva, ribarstva, rudarstva, prerađivačke industrije, građevinarstva, prijevoza i prijevoza putnika 400,00 kuna

2. Pravne osobe koje obavljaju djelatnost opskrbe el. energijom, plinom i vodom 520,00 kuna

3. Pravne osobe koje obavljaju promet roba i usluga s područja trgovine i ugostiteljstva 520,00 kuna

4. Pravne osobe s područja financijskog posredovanja i knjigovodstvenih usluga i poslovanja nekretninama 530,00 kuna

5. Druge pravne osobe 340,00 kuna

Fizičke osobe

1. Trgovačke i ugostiteljske djelatnosti, zabavne radnje 520,00 kuna

2. Zanatske i prerađivačke djelatnosti 200,00 kuna

3. Prijevoznici roba i prijevoz putnika 400,00 kuna

4. Odvjetnici i zdravstvene djelatnosti 500,00 kuna

5. Deficitarne djelatnosti, prodaja i pružanje usluga na štandovima, tržnicama i pokretnim prodavaonicama 260,00 kuna

6. Ostali 300,00 kuna

Ako je na istom objektu istaknuto više naziva tvrtki, odnosno naziva iste pravne i fizičke osobe, plaća se samo jedan spomenuti iznos poreza.

Ako postoji više vlasnika obrtničke radnje ili poduzeća, plaća se samo jedan porez.

Obveznici poreza na tvrtku koja u svom sastavi imaju poslovnu jedinicu (prodavaonice, pogoni, skladišta, ugostiteljski objekti i ostalo), plaćaju 50 % propisanog poreza na tvrtku, odnosno naziv, ako stavkom 1. ovog članka nije drugačije određeno.

Pravne i fizičke osobe koje nemaju sjedište ili prebivalište na području Grada Dugog Sela, za poslovne jedinice na području Grada (prodavaonice, pogoni, skladišta, ugostiteljski objekti i ostalo), plaćaju 50 % propisanog poreza, za svaku poslovnu jedinicu.

Članak 17.

Svi obveznici poreza na tvrtku, odnosno naziv, koji će se osnovati nakon stupanja na snagu ove Odluke, oslobađaju se plaćanja poreza na tvrtku:

– za prvu godinu u iznosu od 75%,

– za drugu godinu u iznosu od 50% i

– za treću godinu u iznosu od 30%.

Članak 18.

Tvrtkom, odnosno nazivom u smislu članka 16. ove Odluke, smatra se ime pravne i fizičke osobe pod kojim poduzeće ili radnja posluje, osim natpisa na klupama, stolovima i otvorenim prodajnim mjestima na tržnici, na kojima se prodaju živežne namirnice, natpisa što ih građevinska poduzeća ističu na gradilištu.

Članak 19.

Porez na tvrtku, odnosno naziv, plaća se u roku 15 dana od dana dostave rješenja kojim je porez na tvrtku, odnosno naziv, utvrđen.

Ako se tvrtka upiše u registar tijekom godine, plaća se razmjerni dio poreza na tvrtku, odnosno naziv, iz članka 16. ove Odluke.

Ukoliko obveznik poreza dospjeli porez ne plati u propisanom roku, isti se naplaćuje prisilno, sukladno odredbama Općeg poreznog zakona.

Članak 20.

Obveznik poreza na tvrtku, odnosno naziv, dužan je tvrtku, odnosno naziv, promjenu imena tvrtke, odnosno naziva i svaku drugu promjenu što utječe na visinu poreza, prijaviti nadležnom poreznom tijelu u roku od 15 dana od upisa u registar, odnosno od nastale promjene.

Porez na korištenje javnih površina

Članak 21.

Porez na korištenje javnih površina plaćaju pravne i fizičke osobe koje se koriste javnim površinama.

Javnim površinama, u smislu ove Odluke, smatraju se zemljišta unutar građevnog područja koja su sukladno prostorno – planskoj dokumentaciji, namijenjena općoj uporabi (ulice, trgovi, perivoji, igrališta, zelene površine i sl.).

Članak 22.

Porez na korištenje javnih površina obračunava se i plaća po stopi od 20 % od utvrđene osnovice.

Osnovica za obračun poreza na korištenje javnih površina je visina zakupnine za kioske i druge pokretne naprave, a utvrđena je gradskom Odlukom o davanju u zakup javnih površina i neizgrađenog građevinskog zemljišta za postavu kioska i Odlukom o davanju u zakup javnih površina i neizgrađenog građevinskog zemljišta za postavu pokretnih naprava.

Članak 23.

Uplatu poreza na korištenje javnih površina, dužan je izvršiti obveznik poreza na korištenje javnih površina, do 10-og u mjesecu za prethodni mjesec, kada se radi o zakupu kioska i ostalih pokretnih naprava, a zakup je ugovoren na rok duži od mjesec dana.

Uplatu poreza na korištenje javnih površina dužan je izvršiti obveznik poreza na korištenje javnih površina, danom uručenja rješenja ili drugog akta o postavljanju kioska ili pokretnih naprava, kada se radi o zakupu do 30 dana.

Kad obveznik poreza ne plati porez u propisanom roku, isti će se prisilno naplatiti sukladno odredbama Općeg poreznog zakona.

III. PRIJELAZNE I ZAVRŠNE ODREDBE

Članak 24.

Utvrđivanje i naplatu gradskih poreza, te ovrhe radi naplate gradskih poreza obavlja, sukladno zaključenom Ugovoru, Ministarstvo financija, Porezna uprava, Područni ured Zagreb, Ispostava Dugo Selo.

Članak 25.

Danom stupanja na snagu ove Odluke prestaje važiti Odluka o gradskim porezima Grada Dugog Sela (»Narodne novine«, broj 116/02. i 145/08., te »Službeni glasnik« Grada Dugog Sela broj 5/01., 9/02. i 10/08.).

Članak 26.

Ova Odluka stupa na snagu 8 dana od dana objave, a objavit će se u »Narodnim novinama« i »Službenom glasniku« Grada Dugog Sela.

Klasa: 023-01/09-01/45

Urbroj: 238/07-03-10-3

Dugo Selo, 10. veljače 2010.

Predsjednik
Gradskog vijeća
Stjepan Bertek, prof., v. r.

Odluka, NN 24/2010-592